**Пасуе i не сапсуе**

ПасУе i не сапсУе  
чырвоным над зялёным полем.  
З часоў далёкiх iснуе  
і з успамiнаў цяжкай долi.  
  
Ад сэрца матухны зямлi  
да бУсла, што ў паднябессi,  
надзел узоранай раллi  
памiж Падляшшам i Палессем.  
  
Пасуе i не сапсуе  
зялёным над чырвоным полем.  
У голас гiмн зямля спяе  
і слоў тых не забыць нiколi.  
  
Ад водара лясных сунiц  
да пылу, што на скрыжаваннi,  
пацягне воскам ад каплiц,  
мiгне агеньчык пры спатканнi.  
  
Жыла, жыве, не прападзе  
вясёлка над жытнёвым полем.  
З вякоў замшэлых iснуе  
арнамент незалежнай волi.  
  
Ад сечы Грунвальдскай уздох  
да плачу спаленых з Хатынi,  
ляжыць зялёным мяккi мох,  
чырвоным палiць снег рабiна.